b'\n_START_ARTICLE_\nKihlaus\n_START_SECTION_\nKihlausperinteit\xc3\xa4\n_START_PARAGRAPH_\nPerinteisen kaavan mukaan kihlausta edelt\xc3\xa4\xc3\xa4 vanhempien suostumuksen kysyminen avioliittoaikeille. _NEWLINE_Kihlauksen merkkin\xc3\xa4 pari yleens\xc3\xa4 ostaa toisilleen kihlasormukset vasemman k\xc3\xa4den nimett\xc3\xb6m\xc3\xa4\xc3\xa4n sormeen, joskaan sormukset eiv\xc3\xa4t ole kummallekaan kihlauksen osapuolelle pakollisia. Kihla- ja vihkisormusten sijoittaminen vasemman k\xc3\xa4den nimett\xc3\xb6m\xc3\xa4\xc3\xa4n tuli alun perin kreikkalaisesta uskomuksesta, ett\xc3\xa4 sormesta kulkee laskimo suoraan syd\xc3\xa4meen. Sormukseen kaiverretaan usein my\xc3\xb6s kihlatun nimi ja kihlausp\xc3\xa4iv\xc3\xa4m\xc3\xa4\xc3\xa4r\xc3\xa4. Kihlajaisia voidaan viett\xc3\xa4\xc3\xa4 juhlien ja asia voidaan julkistaa sanomalehden kihlautuneita-osastolla, tai sitten sopimus voidaan pit\xc3\xa4\xc3\xa4 osapuolten yksityisen\xc3\xa4 asiana. Aikomus solmia avioliitto voidaan my\xc3\xb6s kuuluttaa kirkossa.\n_START_SECTION_\nHistoriaa\n_START_PARAGRAPH_\nKihlojen, eli niiden lahjojen, joita sulhanen kihlatessaan morsiamelleen antaa, antaminen saattaa olla peruja ajalta, jolloin morsian oli tapana ostaa. 1900-luvulla (joissain tapauksissa nykyisinkin) oli tapana, ett\xc3\xa4 sulhanen ratkaisevan vastauksen saatuaan antoi tulevalle morsiamelleen tavallisimmin kivikoristeisen sormuksen. Kihlajaisiksi (kihlajaiset: tavallisesti morsiamen kodissa pidett\xc3\xa4v\xc3\xa4t aamup\xc3\xa4iv\xc3\xa4kutsut, joiden aikana morsiamen is\xc3\xa4 ilmoittaa kutsuvieraille kihlauksesta) hankittiin sile\xc3\xa4t sormukset ja kihlajaislahja. Kihlasormuksen osti sulhanen morsiamelle ja morsian sulhaselle. Vanhan tavan mukaan sulhanen kihlajaisp\xc3\xa4iv\xc3\xa4n\xc3\xa4 saattoi antaa morsiamelleen toisenkin lahjan. Aikakaudesta riippuen oli yleisimpin\xc3\xa4 lahjoina muun muassa taloustarvikkeita, vaatetavaraa, kelloja, kaulakoruja ja rannerenkaita. T\xc3\xa4m\xc3\xa4 lahja, kuten sormuksetkin annettiin vasta kihlajaisp\xc3\xa4iv\xc3\xa4n\xc3\xa4. Morsiamet saattoivat antaa sulhaselleen p\xc3\xa4iv\xc3\xa4n kunniaksi esimerkiksi kehystetyn kuvan itsest\xc3\xa4\xc3\xa4n._NEWLINE_Yksi ensimm\xc3\xa4isist\xc3\xa4 kihlasormusten k\xc3\xa4ytt\xc3\xa4jist\xc3\xa4 oli It\xc3\xa4vallan arkkiherttua Maksimilian (1459\xe2\x80\x931519), joka antoi sormuksen Burgundin Marialle. 1600- ja 1700-luvuilla sormuksissa suosittuja olivat rubiineista ja timanteista kootut timantit, sen j\xc3\xa4lkeen erilaiset v\xc3\xa4rilliset kivet ja 1900-luvulla etenkin Yhdysvalloissa suosittuja olivat sormukset, joissa oli riviss\xc3\xa4 kolmesta viiteen timanttia.  Timanttisormusten suosioon Yhdysvalloissa vaikutti voimakkaasti De Beers -yhti\xc3\xb6n kaikessa hiljaisuudessa k\xc3\xa4ynnist\xc3\xa4m\xc3\xa4, vuosikymmeni\xc3\xa4 k\xc3\xa4sitt\xc3\xa4nyt ennenn\xc3\xa4kem\xc3\xa4tt\xc3\xb6m\xc3\xa4n laaja mainoskampanja, jossa suuren yleis\xc3\xb6n tietoisuuteen iskostettiin ajatusta timanttien kuulumisesta olennaisena osana rakkaudenosoituksiin ja kihlaukseen.\n_START_SECTION_\nKihlaus Suomen lains\xc3\xa4\xc3\xa4d\xc3\xa4nn\xc3\xb6ss\xc3\xa4\n_START_PARAGRAPH_\nAiemmin Suomessa oli avioliittolaissa hyvinkin t\xc3\xa4sm\xc3\xa4llisi\xc3\xa4 s\xc3\xa4\xc3\xa4d\xc3\xb6ksi\xc3\xa4 kihlauksesta, kihlakumppaneista ja kihlauksen purkamisesta. N\xc3\xa4m\xc3\xa4 lainkohdat on nyttemmin kumottu, viimeiset vuonna 1987 avioliittolain muutoksessa. Nyky\xc3\xa4\xc3\xa4n kihlaus on henkil\xc3\xb6iden v\xc3\xa4linen sopimus, jolla on samanlainen lain suoja kuin muillakin lupauksilla ja sopimuksilla. Avioliittolakiin on j\xc3\xa4tetty vain kihlauksen m\xc3\xa4\xc3\xa4ritelm\xc3\xa4: \xe2\x80\x9dNainen ja mies, jotka ovat sopineet menev\xc3\xa4ns\xc3\xa4 avioliittoon kesken\xc3\xa4\xc3\xa4n, ovat kihlautuneet\xe2\x80\x9d. Vuoden 2017 maaliskuussa voimaan astunut lainmuutos muutti t\xc3\xa4m\xc3\xa4n muotoon \xe2\x80\x9dKaksi henkil\xc3\xb6\xc3\xa4, jotka ovat sopineet...\xe2\x80\x9d._NEWLINE_Nyky\xc3\xa4\xc3\xa4n kihlautumisella ei ole tarkempaa lainopillista merkityst\xc3\xa4. Kihlaus ei ole avioliittoon rinnastettava sopimus lain edess\xc3\xa4, joten kihlauksella ei ole avioliitto-oikeudellisia oikeusvaikutuksia, kuten kuoleman sattuessa kumppanin omaisuuden perint\xc3\xa4. Kihlautumista pidet\xc3\xa4\xc3\xa4n sitovana lupauksena avioliitosta, vaikka siit\xc3\xa4 ei tehd\xc3\xa4 ilmoitusta viranomaisille. Periaatteessa kihlauksen peruminen on sopimuksen rikkomista. Lain edess\xc3\xa4 kihlauksen purkamista ei ole kuitenkaan katsottu sopimusrikkomukseksi._NEWLINE_Vaikka kihlautuminen ei ole avioliittoon rinnastettava oikeustoimi, muunlaisia oikeusvaikutuksia kihlauksella sen sijaan on. Esimerkiksi kihlakumppanien ei tarvitse oikeudenk\xc3\xa4ynniss\xc3\xa4 todistaa vasten tahtoaan kihlakumppaniaan vastaan. Kihlaukseen ei kuulu avio-oikeutta, mutta kuolleen kihlakumppanille voidaan tietyiss\xc3\xa4 tapauksissa antaa j\xc3\xa4\xc3\xa4mist\xc3\xb6n s\xc3\xa4\xc3\xa4st\xc3\xb6st\xc3\xa4 avustuksena rahaa tai muuta omaisuutta sen mukaan kuin katsotaan kohtuulliseksi, jos se on toimeentulon kannalta tarpeen. Jos henkil\xc3\xb6 on tehnyt testamentin kihlattunsa hyv\xc3\xa4ksi, ja sen j\xc3\xa4lkeen kihlaus puretaan muussa tilanteessa kuin testamentin tekij\xc3\xa4n kuollessa, silloin testamentti ei en\xc3\xa4\xc3\xa4 p\xc3\xa4de.'